Hoe om nié geld te maak nie | Netwerk24
Deur Andró Griessel 21 September 2019 06:45
Net vir konteks, sien die meegaande grafiek vir die prestasie van vier van die "beste" algemene aandelefondse oor een, drie, vyf en tien jaar in daardie sta­dium.
Oor die voorafgaande vyf-jaar-tydperk het die JSE gemiddeld 20,98% per jaar opgelewer terwyl geldmark- en inkomstefondse oor dieselfde tydperk onderskeidelik 'n relatief "patetiese" 5,72% en 7,71% per jaar opgelewer het.
Sien hiernaas die ontleding van geldvloei in die tweede kwartaal van 2014:
In die daaropvolgende vyf jaar – tot 30 Junie 2019 – behaal hierdie drie breë bateklasse waarna ek hierbo verwys toe die volgende opbrengste:
So wat doen beleggers nou? Jip, jy het reg geraai: Hulle verkoop op groot skaal hul relatief goedkoop Suid-Afrikaanse aandele nadat hulle dit vyf jaar gelede ten duurste gekoop het en parkeer al hul geld in geldmark- en inkomstefondse.
Dit is ironies dat beleggers belasting wil weerhou van 'n staat wat dit "uitmors", maar dan belê hulle R30 miljard in een kwartaal in fondse wat amper 100% belasbare opbrengste lewer van 'n rapsie bo die inflasiekoers.
Ten spyte van verskeie "vat-alles-landuit"-pleidooie lyk dit asof beleggers in onseker tye steeds kontant verkies bo enigiets anders. In hierdie spesifieke kwartaal was daar nie wesenlike omskakelings na buitelandse beleggings nie. Dit is sprekend van die groot onsekerheid wat tans by baie mense heers. Onthou egter dat die grootste geleenthede in finansiële markte juis in onsekerheid gebore word.
Albei stelle data boesem nie vertroue by my in dat beleggers en/of hul adviseurs leer uit die foute van die verlede nie. Geld vloei steeds na fondse wanneer hulle histories goed gevaar het (met ander woorde wanneer hulle waarskynlik duur is) en uit fondse wanneer hulle histories sleg gevaar het (en dus waarskynlik goedkoop is).
Lees gerus weer Verlede sê min oor die toekoms van 24 Augustus 2019.
Bou 'n gediversifiseerde portefeulje wat met verskeie uitkomste (soos 'n sterk rand, 'n swak rand, 'n afgradering, 'n opgradering, 'n tweede Trump-termyn, Brexit, en so meer) kan saamleef. Foto: iStock
Die volgende vraag wat nou by jou opkom, is sekerlik iets soos: "Nou, mannetjie, as jy so slim is, sê jy vir my waar moet ek belê?"
In dieselfde asem is daar nie een skoen wat alle voete pas nie, so 'n algemene stellings oor waar om te belê sou nie net onverskillig wees nie, maar ook onvanpas.
As beleggings intuïtief was, sou meer mense sukses daarmee behaal het. Die beste geleenthede doen hulself voor op plekke waar jy dit die minste verwag en gewoonlik in omstandighede van maksimum pessimisme.
Wat pessimisme aanbetref, is daar tans oorgenoeg van in Suid-Afrika en die meeste aandele op die JSE weerspieël daardie pessimisme.
Belastingtoegewings op sekere produkte (veral as jy op 'n hoë belastingkerf is) bied in sekere gevalle 'n "gratis maaltyd". Deur dit nie te benut nie, kyk jy 'n gegewe perd in die bek.
Ten slotte: Nie ek of enigiemand anders kan regtig in die toekoms sien nie, maar ek sou uiters verbaas wees indien kontant- en inkomstefondse oor die volgende vyf jaar beter as Suid-Afrikaanse aandele op 'n bruto grondslag (wat nog te sê ná belasting) gaan vaar.
Tog lyk dit asof die algemene belegger (a) óf glo dit gaan wel so wees, óf (b) glo hy/sy gaan die tydsberekening om weer terug in die mark te kom op 'n manier regkry.